62022CO0756_INF
Sklep Sodišča (deveti senat) z dne 11. decembra 2023 –Bank Millennium
(zadeva C‑756/22)
„Predhodno odločanje – Člen 99 Poslovnika Sodišča – Odgovor, na katerem je mogoče jasno sklepati na podlagi sodne prakse – Nepošteni pogoji v potrošniških pogodbah – Direktiva 93/13/EGS – Člen 6(1) in člen 7(1) – Hipotekarni kredit, indeksiran v tuji valuti – Učinki ničnosti te pogodbe v celoti“
1.
Vprašanja za predhodno odločanje – Pristojnost Sodišča – Meje – Pristojnost nacionalnega sodišča – Uporaba določb, ki jih je razlagalo Sodišče
(člen 267 PDEU)
(Glej točki 24 in 26.)
2.
Varstvo potrošnikov – Nepošteni pogoji v potrošniških pogodbah – Direktiva 93/13 – Ugotovitev nepoštenosti pogoja – Obseg – Sodna razlaga nacionalnega prava, ki kreditni instituciji omogoča, da od potrošnika zahteva vračilo drugih zneskov od glavnice, plačane za izpolnitev pogodbe, in zamudnih obresti – Nedopustnost
(Direktiva Sveta 93/13, štiriindvajseta uvodna izjava ter člena 6(1) in 7(1))
(Glej točki 28 in 29 ter izrek.)
Izrek
Člen 6(1) in člen 7(1) Direktive Sveta 93/13/EGS z dne 5. aprila 1993 o nepoštenih pogojih v potrošniških pogodbah
je treba razlagati tako, da
v okviru razglasitve ničnosti celotne pogodbe o hipotekarnem kreditu, ki jo je s potrošnikom sklenila banka, ker ta pogodba vsebuje nepoštene pogoje, brez katerih njen nadaljnji obstoj ni mogoč, nasprotujeta sodni razlagi prava države članice, v skladu s katero ima navedena banka pravico od potrošnika zahtevati vračilo zneskov razen glavnice, plačane iz naslova izpolnitve te pogodbe, in zamudnih obresti po zakonski obrestni meri od datuma opomina.